Document ID: 31999R1679

ΚΑΝΟΝΙΣΜΟΣ (ΕΚ) αριθ. 1679/1999 ΤΟΥ ΣΥΜΒΟΥΛΙΟΥ
της 19ης Ιουλίου 1999
για την τροποποίηση του κανονισμού (ΕΟΚ) αριθ. 1442/88 για τη χορήγηση, για τις αμπελουργικές περιόδους 1988/89 έως 1998/99, πριμοδοτήσεων για οριστική εγκατάλειψη αμπελουργικών εκτάσεων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Εκτιμώντας τα ακόλουθα:
(1) η ενθάρρυνση της οριστικής εγκατάλειψης των αμπελουργικών εκτάσεων με τη χορήγηση πριμοδοτήσεων έχει προβλεφθεί από τον κανονισμό (ΕΟΚ) αριθ. 1442/88(4)·
(2) αναμένοντας την υλοποίηση της μεταρρύθμισης της κοινής οργάνωσης της αμπελοοινικής αγοράς, το ισχύον καθεστώς των πριμοδοτήσεων για την οριστική εγκατάλειψη των αμπελουργικών εκτάσεων θα πρέπει να παραταθεί, περιορίζοντας όμως εκ παραλλήλου και την οικεία τη συνολική έκταση·
(3) πρέπει, για να διευκολυνθεί κατά το δυνατόν η προσφυγή στο μέτρο αυτό, να αυξηθεί η προθεσμία υποβολής αιτήσεων πριμοδότησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1442/88 τροποποιείται ως εξής:
1. Ο τίτλος αντικαθίσταται από το ακόλουθο κείμενο: "Κανονισμός (ΕΟΚ) αριθ. 1442/88 του Συμβουλίου, της 24ης Μαΐου 1988, για τη χορήγηση, για τις αμπελουργικές περιόδους 1988/89 έως 1999/2000, πριμοδοτήσεων για οριστική εγκατάλειψη αμπελουργικών εκτάσεων."
2. Στο άρθρο 1 παράγραφος 1 δεύτερο εδάφιο, εισαγωγική φράση, οι όροι "των αμπελουργικών περιόδων 1996/1997 και 1997/1998" αντικαθίστανται από τους όρους "των αμπελουργικών περιόδων 1996/1997, 1997/1998, 1998/1999 και 1999/2000".
3. Στο άρθρο 4:
- το πρώτο εδάφιο της παραγράφου 1 αντικαθίσταται από το ακόλουθο κείμενο: "Οι αιτήσεις για τη χορήγηση της πριμοδότησης πρέπει να υποβάλλονται μέχρι τις 31 Μαρτίου κάθε αμπελουργικής περιόδου στις υπηρεσίες που ορίζονται από τα κράτη μέλη",
- το πρώτο εδάφιο της παραγράφου 2 αντικαθίσταται από το ακόλουθο κείμενο: "Η χορήγηση της πριμοδότησης προϋποθέτει την υποβολή γραπτής δήλωσης, με την οποία ο αιτών αναλαμβάνει την υποχρέωση να προβεί ο ίδιος ή μέσω άλλων, πριν από τις 15 Μαΐου που έπεται της υποβολής της αίτησης, στην εκρίζωση των αμπελώνων από τις εκτάσεις για τις οποίες ζητήθηκε η πριμοδότηση."
4. Στο άρθρο 17α τρίτο εδάφιο, η ημερομηνία "15η Μαΐου 1999" αντικαθίσταται από την ημερομηνία "15 Μαΐου 2000".
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουλίου 1999.

Labels: 6